કોલોનીમાં રખડતો-ભટકતો રભો મને દૂરથી જોઈ ગયો અને…. બધાના આશ્ચર્ય વચ્ચે રભો કોઈની પાછળ દોડતો હોય તે ગતિથી દોડીને મારી પાસે આવ્યો ને આગલા બે પગ ઊંચા કરી મને વળગી પડ્યો – કહો કે ભેટી પડ્યો. થોડી વાર પંપાળી મેં તેને મારાથી અળગો કર્યો. મારાથી અળગો થયા પછી ચાર પગ વાંકા કરી રભો જમીન પર બેસી ગયો અને પોતાના મોઢાનો નીચેનો ભાગ જમીન સાથે અડાડી “ઊં….ઊં…ઊં..” અવાજ કરી જોશથી રડવા લાગ્યો. નીચે બેસી હું તેના માથા પર હાથ ફેરવતો રહ્યો. પાડોશની સ્ત્રીઓ અવાચક બની જીવનમાં ભાગ્યે જ જોવા મળતું દ્રશ્ય નિહાળી રહી.